12. ฐานะการเงินและผลการดำเนินงาน

12.1 งบการเงิน

12.1.1 สรุปรายงานการสอบบัญชี

  ในปี 2546 - ปี 2548 ผู้สอบบัญชีได้แสดงความเห็นอย่างไม่มีเงื่อนไขต่องบการเงินของบริษัทฯ
  โดยสรุปดังนี้

  งบการเงินนี้ได้แสดงฐานะการเงิน ผลการดำเนินงาน และกระแสเงินสด
  สำหรับปีสิ้นสุดวันเดียวกันของแต่ละปีของบริษัทฯ และบริษัทย่อย และงบการเงินเฉพาะของบริษัทฯ
  โดยถูกต้องตามที่ควรในสาระสำคัญตามหลักการบัญชีที่รับรองทั่วไป

  ผู้สอบบัญชีสำหรับปี 2546-2547 ได้แก่ บริษัท สำนักงาน เอินส์ท แอนด์ ยัง จำกัด โดย

  นางสาวรัตนา จาละ ผู้สอบบัญชีรับอนุญาต เลขที่ 3734 สำหรับปี 2546 และ 2547

  ผู้สอบบัญชีสำหรับปี 2548 ได้แก่ บริษัท ไพร้ซวอเตอร์เฮาส์คูเปอร์ส เอบีเอเอส จำกัด โดย :

  นายบุญมี งดงามวงศ์ ผู้สอบบัญชีรับอนุญาต เลขที่ 3673

  ค่าตอบแทนของผู้สอบบัญชี

  1. ค่าตอบแทนจากการสอบบัญชี (audit fee)

  บริษัทฯและบริษัทย่อย (บริษัทหลักทรัพย์จัดการกองทุน ซีมิโก้ ไนท์ ฟันด์ แมเนจเม้นท์ จำกัด)
  จ่ายค่าตอบแทนการสอบบัญชีให้แก่ บริษัท ไพร้ซวอเตอร์เฮาส์คูเปอร์ส เอบีเอเอส จำกัด
  ในรอบปีบัญชี 2548 เป็นจำนวนเงินรวม 1,420,000 บาท

  2. ค่าบริการอื่น (non-audit fee)

  ไม่มี

12.1.2 ตารางสรุปงบการเงิน

[]

[]

  []

[]

[]

[]

12.2 คำอธิบายและการวิเคราะห์ของฝ่ายจัดการ

1. ภาพรวมของผลการดำเนินงานในปี 2548 สิ้นสุดวันที่ 31 ธันวาคม 2548

ในปี 2548 บริษัทหลักทรัพย์ ซีมิโก้ จำกัด (มหาชน) มีผลกำไรสุทธิ 186 ล้านบาท ลดลงร้อยละ
63 จากกำไรสุทธิ 503 ล้านบาทในปี 2547 ในปี 2548 บริษัทฯ มีส่วนแบ่งการตลาดร้อยละ 4.28
และมีปริมาณการซื้อขายหลักทรัพย์สูงสุดเป็นอันดับที่ห้าในจำนวนบริษัทหลักทรัพย์ทั้งหมด 39 แห่ง

 ปัจจัยหลักที่ส่งผลกระทบต่อผลการดำเนินงานของบริษัทฯ ในปี 2548 

ภาวะการลงทุนในตลาดหลักทรัพย์ในช่วงสามเดือนแรกของปี 2548 ยังทรงตัว
มีปริมาณการซื้อขายหลักทรัพย์ใกล้เคียงกับช่วงไตรมาสที่สี่ของปี 2547
และหลังจากนั้นปริมาณการซื้อขายหลักทรัพย์รวมทั้งตลาดได้ปรับตัวลดลงอย่างต่อเนื่อง
โดยปริมาณการซื้อขายหลักทรัพย์เฉลี่ยต่อวันในปี 2548 เท่ากับ 16.60 พันล้านบาท ลดลงจาก
20.65 พันล้านบาทในปี 2547 คิดเป็นการลดลงร้อยละ 19.60
การลดลงของภาวะการลงทุนในตลาดหลักทรัพย์ดังกล่าวมีสาเหตุหลักมาจากปัจจัยต่างๆอันได้แก่
สถานการณ์ความไม่สงบในภาคใต้ ผลกระทบจากภัยสึนามิ
และกระแสการต่อต้านการเข้าจดทะเบียนในตลาดหลักทรัพย์ของรัฐวิสาหกิจ
นอกจากนี้การชะลอตัวของสภาวะเศรษฐกิจโลกอันเนื่องมาจากราคาน้ำมันในตลาดโลกปรับตัวสูงขึ้นอย่างต่อเนื่อง
รวมทั้งการเพิ่มขึ้นของอัตราดอกเบี้ยในสหรัฐอเมริกา การแข็งค่าขึ้นของสกุลเงิน ดอลล่าร์สหรัฐ
และนโยบายการชะลอการเติบโตทางเศรษฐกิจของรัฐบาลจีน

ธุรกิจหลักทรัพย์โดยรวม

  - ดัชนีตลาดหลักทรัพย์แห่งประเทศไทยปี 2548 ปิดที่ระดับ 713.73 จุด เพิ่มขึ้นร้อยละ 6.80
  เมื่อเปรียบเทียบกับปี 2547 ซึ่งปิดที่ระดับ 668.10 จุด

  - มูลค่าตลาดรวมของตลาดหลักทรัพย์แห่งประเทศไทยและตลาดหลักทรัพย์ใหม่เพิ่มขึ้นจาก 4,534
  พันล้านบาทในปี 2547 เป็น 5,119 พันล้านบาท ในปี 2548 (เพิ่มขึ้นร้อยละ 13)

  - ปริมาณการซื้อขายหลักทรัพย์เฉลี่ยต่อวันลดลงจาก 20.65 พันล้านบาทในปี 2547 เป็น 16.60
  พันล้านบาทในปี 2548 (ลดลงร้อยละ 19.60 )

  - ในปี 2548 ตลาดหลักทรัพย์แห่งประเทศไทย มีบริษัทสมาชิกนายหน้าซื้อขายหลักทรัพย์อยู่จำนวน
  39 บริษัท เพิ่มขึ้นจากปี 2547 จำนวน 3 บริษัท
  การเพิ่มขึ้นของบริษัทดังกล่าวส่งผลต่อภาวะการแข่งขันในธุรกิจให้มีความเข้มข้นและรุนแรงขึ้น

 การขยายฐานลูกค้าและบริการ

  - ปริมาณลูกค้ารวมทุกประเภทของบริษัทฯเพิ่มขึ้นจากปี 2547 ร้อยละ 14
  สำหรับลูกค้าที่เปิดบัญชีซื้อขายหลักทรัพย์ทางอินเตอร์เน็ตมีจำนวนเพิ่มขึ้นจากปีก่อนร้อยละ 26

  - ในเดือนพฤษภาคม 2548 บริษัทฯ
  ได้ขยายฐานลูกค้าเพิ่มโดยการเปิดศูนย์บริการซื้อขายหุ้นรูปแบบใหม่ “ซีมิโก้ เซียนไลน์”
  ซึ่งเป็นระบบที่เชื่อมโยงระหว่างทีมงานเจ้าหน้าที่การตลาดกับระบบฐานข้อมูลวิเคราะห์หุ้นและระบบเครือข่ายโทรศัพท์อัจฉริยะ
  เป็นศูนย์บริการซื้อขายหุ้นครบวงจรด้วยหมายเลขโทรศัพท์เดียวแห่งแรกของประเทศไทย
  02-695-5555

  - บริษัทฯ ได้เปิดบริการใหม่ล่าสุดในเว็บไซด์ ภายใต้ชื่อ “IPO เซ็นเตอร์”
  เพื่อให้บริการกับลูกค้าของบริษัทฯ โดยมีข้อมูลเกี่ยวกับการกระจายหลักทรัพย์ผ่านขั้นตอน IPO
  และ PO ทั้งที่จดทะเบียนในตลาดหลักทรัพย์แห่งประเทศไทย (SET)
  และตลาดหลักทรัพย์เอ็มเอไอ (MAI) รวมทั้งข้อมูลเกี่ยวกับการกระจายหลักทรัพย์ของรัฐวิสาหกิจ

  - จำนวนลูกค้าของบริษัทฯ ที่เข้าจดทะเบียนในตลาดหลักทรัพย์ในปี 2548 มีจำนวน 32 บริษัท
  จากจำนวนบริษัทที่เข้าจดทะเบียนในตลาดหลักทรัพย์ทั้งสิ้นจำนวน 71 บริษัท คิดเป็นร้อยละ 45

  - ในเดือนพฤศจิกายน 2548
  บริษัทฯได้รับใบอนุญาตประกอบธุรกิจสัญญาซื้อขายล่วงหน้าประเภทการเป็นนายหน้าตัวแทนซื้อขายสัญญาซื้อขายล่วงหน้าในตลาดอนุพันธ์
  ซึ่งจะเปิดตลาดการซื้อขายในเดือนเมษายน 2549

 กิจกรรมการลงทุนของบริษัทฯ

  - บริษัทไรมอน แลนด์ จำกัด (มหาชน) ได้มีการเพิ่มทุนในปี 2548
  จึงส่งผลให้สัดส่วนการถือหุ้นในบริษัทดังกล่าว ลดลงจากร้อยละ 27.23 ณ สิ้นปี 2547
  เป็นร้อยละ 22.69 ณ สิ้นปี 2548

  - บริษัทฯได้เพิ่มสัดส่วนการลงทุนในกองทุนส่วนบุคคลอีก 56 ล้านบาท จาก 176 ล้านบาทเป็น
  232 ล้านบาท โดยว่าจ้างบริษัทหลักทรัพย์จัดการกองทุนอีกแห่งหนึ่งเป็นผู้บริหารกองทุนจำนวน
  100 ล้านบาท นอกเหนือจากบริษัทหลักทรัพย์จัดการกองทุนซีมิโก้ ไนท์ ฟันด์ แมนเนจเม้นท์ จำกัด
  ทั้งนี้เพื่อให้เกิดการแข่งขันและให้ผลตอบแทนโดยรวมดีที่สุดแก่บริษัทฯ

  ภาพพจน์ของบริษัทฯ

  - บริษัทฯ ได้รับรางวัล Best Under A Billion โดยเป็นหนึ่งใน 200
  บริษัทในภูมิภาคเอเซียแปซิฟิคที่ได้รับการคัดเลือกให้เป็น “200 Best Small Companies for
  Asia/Pacific 2005” จากนิตยสาร Forbes Asia ในปี 2548
  ซึ่งบริษัทฯได้รับรางวัลต่อเนื่องเป็นปีที่สามแล้วนับจากปี 2546

  - บริษัทฯได้รับการคัดเลือกเป็นหนึ่งในหลักทรัพย์ที่ใช้คำนวณดัชนี SET 100 ซึ่งเริ่มเผยแพร่เมื่อ
  3 พฤษภาคม 2548 โดยเป็น 1 ใน 14
  ของกลุ่มบริษัทเงินทุนและหลักทรัพย์ที่ได้รับการคัดเลือกในการคำนวณดัชนี SET 100

  สถานภาพทางการเงินของบริษัทฯ

  - ส่วนของผู้ถือหุ้นลดลงจาก 3,068 ล้านบาท ณ วันที่ 31 ธันวาคม 2547 เป็น 3,062
  ล้านบาท ณ วันที่ 31 ธันวาคม 2548

  - อัตราส่วนเงินกองทุนสภาพคล่องสุทธิ ณ สิ้นปี 2548 เท่ากับร้อยละ 205
  (ตามเกณฑ์ของสำนักงาน ก.ล.ต. กำหนดไว้ร้อยละ 7)

  - บริษัทฯ ปราศจากหนี้สินอื่นๆ

2. ผลการดำเนินงานที่ผ่านมาของแต่ละสายผลิตภัณฑ์หรือกลุ่มธุรกิจ

  (1) รายได้ธุรกิจหลักทรัพย์

1.1) ค่านายหน้าซื้อ-ขายหลักทรัพย์

  บริษัทฯมีปริมาณการซื้อขายหลักทรัพย์ในปี 2548 ลดลงจากปี 2547 ร้อยละ 42
  ส่งผลให้รายได้ค่านายหน้าซื้อขายหลักทรัพย์ของบริษัทฯลดลงจากปีก่อน เป็นจำนวน 638 ล้านบาท
  อย่างไรก็ตามบริษัทฯ สามารถขยายฐานลูกค้าได้เพิ่มถึงร้อยละ 14

1.2) รายได้ค่าธรรมเนียมและการบริการ

  บริษัทฯ มีรายได้ค่าธรรมเนียมและบริการ 192 ล้านบาทเพิ่มขึ้นจากปีก่อนจำนวน 14 ล้านบาท
  หรือคิดเป็นร้อยละ 8 รายได้ค่าธรรมเนียมและบริการหลักประกอบด้วย
  ค่าธรรมเนียมการรับประกันการจำหน่ายหลักทรัพย์ 98 ล้านบาท การเป็นที่ปรึกษาทางการเงิน
  72 ล้านบาทและค่าธรรมเนียมการบริหารกองทุนส่วนบุคคล 18 ล้านบาท ในปี 2548
  บริษัทฯได้เป็นที่ปรึกษาทางการเงินจำนวน 70 บริษัท
  และด้านการจัดจำหน่ายและรับประกันการจำหน่ายหลักทรัพย์จำนวน 32 บริษัท

1.3) กำไร (ขาดทุน) จากการซื้อขายหลักทรัพย์

  ในปี 2548 บริษัทฯรับรู้ขาดทุนจากเงินลงทุนในหลักทรัพย์จำนวน 56 ล้านบาท
  ซึ่งเกิดจากการตั้งสำรองค่าเผื่อการด้อยค่าของเงินลงทุนในหลักทรัพย์ต่างๆ ดังต่อไปนี้

  ------------------------------------------------------- ----- ----------
  - บริษัทบางกอกแลนด์ จำกัด (มหาชน)                           70    ล้านบาท

  - บริษัทสยามสปอร์ต ซินดิเคท จำกัด (มหาชน)                     17    ล้านบาท
  ------------------------------------------------------- ----- ----------

  ส่วนที่เหลือเป็นผลกำไรจากการจำหน่ายเงินลงทุนในหลักทรัพย์ดังนี้

  ------------------------------------------------------- ----- ----------
  - บริษัทแคล-คอมพ์ อีเล็คโทรนิคส์ จำกัด (มหาชน)                  14    ล้านบาท

  - บริษัทบรุ๊คเคอร์ กรุ๊ป จำกัด (มหาชน)                          6     ล้านบาท

  - บริษัทไรมอนแลนด์ จำกัด (มหาชน) - ใบสำคัญแสดงสิทธิ            9     ล้านบาท

  - ตราสารหนี้ เช่น ตั๋วแลกเงิน ตั๋วสัญญาใช้เงิน พันธบัตรรัฐบาล         9     ล้านบาท
  ------------------------------------------------------- ----- ----------

  1.4) ดอกเบี้ยเงินให้กู้ยืม

  จำนวนเงินให้กู้ยืมเพื่อซื้อหลักทรัพย์เพิ่มขึ้นจากปี 2547 ร้อยละ 29
  ส่งผลให้รายได้ดอกเบี้ยจากการให้กู้ยืมเพื่อซื้อหลักทรัพย์เพิ่มขึ้น 8 ล้านบาท คิดเป็นร้อยละ 27
  ทั้งนี้ ในปี 2548บริษัทฯได้รับรายได้ค่านายหน้าจากปริมาณการซื้อขายประเภท Credit
  Balance เป็นจำนวน 93 ล้านบาท

  (2) ค่าใช้จ่ายธุรกิจหลักทรัพย์

2.1) ดอกเบี้ยเงินกู้ยืม

  ดอกเบี้ยเงินกู้ยืมจำนวน 12.7 ล้านบาท
  เป็นดอกเบี้ยจากการใช้วงเงินในการบริหารสภาพคล่องประจำวันเพื่อก่อให้เกิดประโยชน์สูงสุดแก่บริษัทฯจำนวน
  2.1 ล้านบาท ที่เหลือจำนวน 10.6 ล้านบาท เป็นดอกเบี้ยจ่ายให้แก่เงินฝากของลูกค้า

2.2) ค่าธรรมเนียมและบริการ

  ค่าธรรมเนียมและบริการ จ่ายในปี 2548 จำนวน 39 ล้านบาท ประกอบด้วย

  - ประมาณร้อยละ 16 ของค่าธรรมเนียมและบริการ
  เป็นค่าใช้จ่ายตัดจ่ายสำหรับใบอนุญาตประกอบกิจการประเภทการจัดจำหน่ายหลักทรัพย์ จำนวน 6
  ล้านบาทซึ่งถูกตัดจำหน่ายหมดในปี 2548 และค่าธรรมเนียมใบอนุญาตการจัดการกองทุนส่วนบุคคล
  0.3 ล้านบาท

  - ประมาณร้อยละ 49 เป็นค่าธรรมเนียมจ่ายตลาดหลักทรัพย์ฯ
  ซึ่งผันแปรตามปริมาณการซื้อขายหลักทรัพย์

  - ประมาณร้อยละ 35
  เป็นค่าธรรมเนียมจ่ายเนื่องจากธุรกิจการเป็นที่ปรึกษาและจัดจำหน่ายหลักทรัพย์ และอื่น ๆ

  (3) ค่าใช้จ่ายดำเนินงาน

  รายการค่าใช้จ่ายที่มีสัดส่วนสูงเมื่อเทียบกับค่าใช้จ่ายดำเนินงานรวม ได้แก่
  ค่าใช้จ่ายเกี่ยวกับพนักงานและค่าใช้จ่ายเกี่ยวกับอาคารสถานที่และอุปกรณ์ ซึ่งมีสัดส่วนร้อยละ 64
  และ ร้อยละ 16 ตามลำดับ โดยค่าใช้จ่ายเหล่านี้เป็นค่าใช้จ่ายกึ่งคงที่กึ่งผันแปรกับรายได้
  อย่างไรก็ตามค่าใช้จ่ายเกี่ยวกับพนักงานในปี 2548 ลดลงจากปีก่อน 266 ล้านบาท
  จากการลดลงของค่าตอบแทนพนักงานการตลาด ซึ่งลดลงตามปริมาณการซื้อขายหลักทรัพย์
  ค่าใช้จ่ายการดำเนินงานอื่นๆที่สำคัญๆ ได้แก่

  - ค่าใช้จ่ายด้านสารสนเทศและการสื่อสาร มีสัดส่วนร้อยละ 5

  - ค่าใช้จ่ายประชาสัมพันธ์ ซีมิโก้เซียนไลน์ มีสัดส่วนร้อยละ 3

  (4) ภาษีเงินได้นิติบุคคล

  ภาษีเงินได้นิติบุคคลคำนวณขึ้นจากกำไรสุทธิสำหรับงวดหลังหักด้วยรายได้ที่ได้รับยกเว้นไม่ต้องนำมารวมคำนวณเป็นรายได้ในทางภาษีและบวกกลับด้วยค่าใช้จ่ายและสำรองต่างๆที่ไม่อนุญาตให้ถือเป็นค่าใช้จ่ายในการคำนวณภาษี
  ในงบกำไรขาดทุนภาษีเงินได้นิติบุคคลปี 2548 เท่ากับ 37 ล้านบาท ลดลงจากปี 2547 จำนวน
  125 ล้านบาท คิดเป็นร้อยละ 77 เกิดจาก ปี 2548 บริษัทฯมีผลกำไรต่ำกว่าปี 2547
  คิดเป็นร้อยละ 66
  นอกจากนี้บริษัทฯได้ขายเงินลงทุนซึ่งมีการตั้งค่าเผื่อการด้อยค่าไว้เต็มจำนวนและมีผลขาดทุน
  ในการคำนวณภาษีจึงสามารถรับรู้ผลขาดทุนจากการขายเป็นรายจ่ายทางภาษีได้ในปี 2548

  ณ ปัจจุบัน บริษัทฯยังไม่ได้บันทึกรายการเกี่ยวกับภาษีเงินได้รอการตัดบัญชีในงบการเงิน
  อย่างไรก็ตาม ณ 31 ธันวาคม 2548
  บริษัทฯมีภาษีเงินได้รอการตัดบัญชีที่สามารถนำไปใช้ลดภาระภาษีในอนาคตได้ประมาณ 19
  ล้านบาท

  (5) กำไร

  ในปี 2548 บริษัทฯมีอัตรากำไรขั้นต้นที่ร้อยละ 95 ลดลงจากร้อยละ 96 ในปี 2547
  ขณะเดียวกันอัตรากำไรสุทธิของบริษัทฯก็ลดลงจากร้อยละ 27 เป็นร้อยละ 16
  เนื่องจากบริษัทฯมีอัตราส่วนค่าใช้จ่ายในการดำเนินงานสูงกว่าปีก่อน โดยในปี 2548
  บริษัทฯมีค่าใช้จ่ายเกี่ยวกับอาคารสถานที่ค่าใช้จ่ายเกี่ยวกับการสื่อสาร และค่าใช้จ่ายอื่นๆ เพิ่มขึ้น
  เนื่องจากมีการปรับปรุงสำนักงานให้ทันสมัย
  ปรับปรุงอุปกรณ์และโปรแกรมคอมพิวเตอร์เพื่อให้บริการลูกค้าทางอินเตอร์เน็ต
  รวมทั้งค่าใช้จ่ายโฆษณาประชาสัมพันธ์ศูนย์บริการซื้อขายหลักทรัพย์รูปแบบใหม่ คือ ซีมิโก้
  เซียนไลน์

  (6) อัตราผลตอบแทนต่อผู้ถือหุ้น

  อัตราผลตอบแทนต่อผู้ถือหุ้น สำหรับผลการดำเนินงานปี 2548 เท่ากับร้อยละ 6 ลดลงจาก ปี
  2547 ซึ่งมีอัตราเท่ากับร้อยละ 18 เนื่องจากกำไรสุทธิของบริษัทลดลงจากปีก่อน

3. ผลการดำเนินงานเปรียบเทียบกับประมาณการ

  -ไม่มี-

ฐานะการเงิน

1. สินทรัพย์

  1.1 ส่วนประกอบของสินทรัพย์

  ณ วันที่ 31 ธันวาคม 2548 บริษัทฯ มีสินทรัพย์รวมจำนวน 4,313 ล้านบาท โดยร้อยละ 93
  เป็นสินทรัพย์หมุนเวียน และร้อยละ 7 เป็นสินทรัพย์ไม่หมุนเวียน

  ส่วนประกอบของสินทรัพย์ที่สำคัญที่มีการเปลี่ยนแปลงได้แก่

ลูกหนี้ธุรกิจหลักทรัพย์

  ลูกหนี้ธุรกิจหลักทรัพย์สุทธิ ณ 31 ธันวาคม 2548 มีจำนวน 1,614 ล้านบาท เพิ่มขึ้นจาก ณ 31
  ธันวาคม 2547 ร้อยละ 21 เนื่องจากปริมาณการซื้อขายเฉลี่ยต่อวันในช่วง 3
  วันทำการสุดท้ายของปี 2548 เท่ากับ 1,326 ล้านบาท สูงกว่าในช่วงเดียวกันของปี 2547
  ที่มีปริมาณการซื้อขายเฉลี่ยต่อวันเท่ากับ 861 ล้านบาท (ลูกหนี้ธุรกิจหลักทรัพย์ร้อยละ 40
  เป็นลูกหนี้ในบัญชีประเภทเงินสด ซึ่งมีกำหนดชำระ 3 วันทำการหลังจากวันซื้อขายหลักทรัพย์
  และอีกร้อยละ 60 เป็นลูกหนี้เงินให้กู้ยืมเพื่อซื้อหลักทรัพย์)

เงินลงทุนในบริษัทร่วม

  เงินลงทุนในบริษัทร่วม ณ สิ้นปี 2548 เพิ่มขึ้นจากปี 2547 จำนวน 26 ล้านบาท
  เนื่องจากบริษัทฯ รับรู้กำไรจากเงินลงทุนตามวิธีส่วนได้เสียในบริษัทไรมอน แลนด์
  จำกัด(มหาชน) จำนวน 40 ล้านบาท และรับเงินปันผล 14 ล้านบาท

เงินลงทุนในหลักทรัพย์

  ในระหว่างปี 2548 บริษัทฯได้ลดสัดส่วนเงินลงทุนในหลักทรัพย์จดทะเบียน
  เงินลงทุนในตราสารหนี้ ที่บริษัทฯบริหารเองบางส่วน
  และเพิ่มสัดส่วนเงินลงทุนในกองทุนส่วนบุคคล ณ 31 ธันวาคม 2548
  เงินลงทุนในกองทุนส่วนบุคคลมีมูลค่าตลาดสูงกว่าทุน 49 ล้านบาท อย่างไรก็ตาม ณ 31 ธันวาคม
  2548 เงินลงทุนแสดงมูลค่าลดลงร้อยละ 13
  เนื่องจากบริษัทฯได้ตั้งสำรองค่าเผื่อการด้อยค่าของเงินลงทุนในหลักทรัพย์
  อนึ่งสัดส่วนเงินลงทุนชั่วคราว : เงินลงทุนระยะยาว ณ 31 ธันวาคม 2548 เท่ากับ 38 : 62

เงินสดและรายการเทียบเท่าเงินสด

  เงินสดและรายการเทียบเท่าเงินสด ณ 31 ธันวาคม 2548 มีจำนวน 1,295 ล้านบาท
  เพิ่มขึ้นจาก 31 ธันวาคม 2547 จำนวน 85 ล้านบาท หรือเพิ่มขึ้นร้อยละ 7 จากปีก่อน

  1.2 คุณภาพของสินทรัพย์

  ในการแสดงรายการในงบการเงิน บริษัทฯ
  ได้รับรู้ค่าเผื่อการปรับมูลค่าและค่าเผื่อการด้อยค่าของสินทรัพย์ไว้อย่างครบถ้วนตามมาตรฐานบัญชีและประกาศของสำนักงานคณะกรรมการกำกับหลักทรัพย์และตลาดหลักทรัพย์
  ซึ่งสามารถสรุปรายการสินทรัพย์สำคัญ ๆ ได้ดังนี้

เงินลงทุน

  ณ 31 ธันวาคม 2548 จำนวนเงินลงทุนของบริษัทฯ มีมูลค่า 564 ล้านบาท จากต้นทุน 648
  ล้านบาท หรือคิดเป็นร้อยละ 13 ของสินทรัพย์รวม โดยมีสัดส่วนการลงทุนประมาณร้อยละ 14
  เป็นเงินลงทุนในหลักทรัพย์จดทะเบียนในตลาดหลักทรัพย์ ร้อยละ 36 เป็นเงินลงทุนในตราสารหนี้
  และร้อยละ 50 เป็นเงินลงทุนผ่านกองทุนส่วนบุคคล

ลูกหนี้ธุรกิจหลักทรัพย์และดอกเบี้ยค้างรับ

  บริษัทฯ มียอดหนี้ธุรกิจหลักทรัพย์และดอกเบี้ยค้างรับ ณ 31 ธันวาคม 2548 จำนวน 1,614
  ล้านบาท และได้ตั้งค่าเผื่อหนี้สงสัยจะสูญจำนวน 9 ล้านบาท คิดเป็นร้อยละ 0.56 ของมูลหนี้
  บริษัทฯ มีนโยบายในการติดตามหนี้ค้างชำระอย่างใกล้ชิด
  โดยยึดหลักการเจรจาประนอมหนี้เป็นเบื้องต้น
  หากลูกหนี้รายใดไม่สามารถเจรจาตกลงกันได้หรือปฏิเสธการชำระหนี้ บริษัทฯ
  จึงดำเนินการตามกฎหมาย ณ 31 ธันวาคม 248 บริษัทฯมีลูกหนี้จำนวน 5
  ล้านบาทซึ่งศาลตัดสินให้บริษัทฯชนะคดีและอยู่ระหว่างการติดตามทรัพย์สินเพื่อบังคับคดี

2. สภาพคล่อง

  2.1 กระแสเงินสด

  เงินสดและรายการเทียบเท่าเงินสด ณ 31 ธันวาคม 2548 มีจำนวน 1,295 ล้านบาท
  เพิ่มขึ้นจากปี 2547 จำนวน 85 ล้านบาท
  โดยสัดส่วนกระแสเงินสดได้มาและใช้ไปในกิจกรรมต่าง ๆ ดังนี้

  --------------------------------------------------- -------------------
                                                      ล้านบาท

  เงินสดสุทธิได้มา (ใช้ไป) จากกิจกรรมดำเนินงาน               415

  เงินสดสุทธิได้มา (ใช้ไป) จากกิจกรรมลงทุน                   (85)

  เงินสดสุทธิได้มา (ใช้ไป) จากกิจกรรมจัดหาเงิน                (245)

  เงินสดและรายการเทียบเท่าเงินสดเพิ่มขึ้น (ลดลง) สุทธิ          85
  --------------------------------------------------- -------------------

  ทั้งนี้ บริษัทฯ ได้ใช้เงินในกิจกรรมต่าง ๆ เพื่อสร้างผลตอบแทนในอนาคต
  โดยสามารถเปลี่ยนกลับมาเป็นเงินสดได้ในระยะเวลาไม่นาน ดังนี้

  กิจกรรมดำเนินงาน

  ณ 31 ธันวาคม 2548 บริษัทฯ มีการลงทุนในตราสารหนี้ประเภทตั๋วแลกเงินจำนวน 200
  ล้านบาท ซึ่งการลงทุนดังกล่าวเป็นการลงทุนระยะสั้น ระยะเวลาการลงทุนไม่เกิน 6 เดือน
  และมีหลักประกันคุ้มหนี้ นอกจากนี้ในงวดนี้เงินสดสุทธิเพิ่มขึ้นจากการจำหน่ายเงินลงทุนระยะสั้น

  กิจกรรมลงทุน

  บริษัทฯ มีการลงทุนเพิ่มในอุปกรณ์สำนักงาน ยานพาหนะ ปรับปรุงพื้นที่สำนักงานในระหว่างปีรวม
  65 ล้านบาท เพื่อรองรับบุคลากรในทีมหารายได้ที่เพิ่มขึ้นและเพื่อเพิ่มประสิทธิภาพในการทำงาน
  นอกจากนี้ บริษัทฯ เพิ่มการลงทุนในกองทุนส่วนบุคคล (Private Fund) อีก 56 ล้านบาท
  บริษัทฯ มีเงินลงทุนในกองทุนส่วนบุคคลที่บริหารโดยบริษัทหลักทรัพย์จัดการกองทุนซีมิโก้ ไนท์ ฟันด์
  แมเนจเม้นท์ จำกัด ซึ่งมีมูลค่าสินทรัพย์สุทธิ ณ 31 ธันวาคม 2548 สูงกว่ามูลค่าเริ่มต้น 44
  ล้านบาท และบริหารโดยบริษัทหลักทรัพย์จัดการกองทุนอีกแห่งหนึ่ง ซึ่งมีมูลค่าสินทรัพย์สุทธิ ณ 31
  ธันวาคม 2548 สูงกว่ามูลค่าเริ่มต้น 5 ล้านบาท

2.2 อัตราส่วนสภาพคล่องที่สำคัญ

บริษัทฯ มีความเพียงพอของสภาพคล่องสูง โดยพิจารณาได้จากอัตราส่วนสภาพคล่องที่สำคัญ ๆ ดังนี้

  ----------------------------------------------- ----------- -----------
                                                  2548        2547

  อัตราส่วนสินทรัพย์สภาพคล่องต่อสินทรัพย์รวม (%)            43          46

  เงินกองทุนสภาพคล่องสุทธิ (NCR) (%)                   205         270
  ----------------------------------------------- ----------- -----------

  ณ 31 ธันวาคม 2548 บริษัทฯ ไม่มียอดเงินกู้ยืมใดในบัญชี นอกจากเงินกู้ยืมจำนวน 5
  ล้านบาทเป็นเงินกู้ยืมของบริษัทหลักทรัพย์จัดการกองทุนซีมิโก้ ไนท์ ฟันด์ แมเนจเม้นท์ จำกัด
  ซึ่งเป็นบริษัทย่อย

3. รายจ่ายลงทุน

รายจ่ายลงทุนในเงินลงทุน

ดูหัวข้อ “เงินลงทุนในหลักทรัพย์” ในฐานะการเงิน 1. สินทรัพย์ และ “กิจกรรมลงทุน” ในหัวข้อ
“สภาพคล่อง” 2.1 กระแสเงินสด

4. แหล่งที่มาของเงินทุน

4.1 การเพิ่มทุน

ในปี 2548 บริษัทฯ ได้เพิ่มเงินทุนทั้งสิ้นจำนวน 18 ล้านบาท
จากการใช้สิทธิแปลงสภาพใบสำคัญแสดงสิทธิที่จัดสรรให้แก่กรรมการและพนักงาน
และจากการใช้สิทธิแปลงสภาพใบสำคัญแสดงสิทธิที่เสนอขายให้แก่ผู้ถือหุ้นเดิม

  4.2 ความเหมาะสมของโครงสร้างเงินทุน

  อัตราส่วนหนี้สินต่อส่วนของผู้ถือหุ้น ณ 31 ธันวาคม 2548 เท่ากับ 0.41 สูงกว่าอัตราส่วน ณ 31
  ธันวาคม 2547 ซึ่งเท่ากับ 0.30
  เนื่องจากปริมาณการซื้อขายหลักทรัพย์ในช่วงสิ้นปีเพิ่มขึ้นจากปีก่อน
  โดยหนี้สินส่วนใหญ่เป็นบัญชีซื้อขายหลักทรัพย์ระหว่างบริษัทหลักทรัพย์
  และบัญชีเจ้าหนี้ธุรกิจหลักทรัพย์ซึ่งมีกำหนดชำระภายใน 3 วัน
  ด้วยยอดชำระราคาจากลูกหนี้ธุรกิจหลักทรัพย์

  4.3 ส่วนของผู้ถือหุ้น

  ส่วนของผู้ถือหุ้น ณ 31 ธันวาคม 2548 เท่ากับ 3,062 ล้านบาท ลดลง 6 ล้านบาท
  คิดเป็นร้อยละ 0.18 จากส่วนของผู้ถือหุ้น ณ 31 ธันวาคม 2547 เนื่องจากผลกำไรสุทธิสำหรับปี
  2548 จำนวน 186 ล้านบาท, เพิ่มทุน 18 ล้านบาท จ่ายเงินปันผล 263 ล้านบาท
  และส่วนต่ำกว่าทุนที่เกิดจากการลดลงของมูลค่าเงินลงทุนลดลงจำนวน 53 ล้านบาท

  4.4 หนี้สิน

  บริษัทฯ ไม่มีหนี้สินที่เป็นเงินกู้ยืมที่มีผลผูกพันต่อบริษัทฯ ในอนาคต